CELEX: 62020TN0212
Language: mt
Date: 2020-04-17 00:00:00
Title: Kawża T-212/20: Rikors ippreżentat fis-17 ta’ April 2020 – Gaz-System vs ACER

8.6.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 191/39
            
         
      Rikors ippreżentat fis-17 ta’ April 2020 – Gaz-System vs ACER
      (Kawża T-212/20)
      (2020/C 191/53)
      Lingwa tal-kawża: l-Ingliż
      
         Partijiet
      
      
         Rikorrenti: Operator Gazociągów Przesylowych Gaz-System S.A. (Varsavja, il-Polonja) (rappreżentanti: E. Buczkowska, M. Trepka, avukati)
      
         Konvenuta: L-Aġenzija tal-Unjoni Ewropea għall-Kooperazzjoni tar-Regolaturi tal-Enerġija
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-Deċiżjoni NruoA-006-2019 mogħtija mill-Bord tal-Appell tal-ACER fis-7 ta’ Frar 2020;
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka ħames motivi.
      
                  1.
               
               
                  L-ewwel motiv ibbażat fuq żball manifest fl-interpretazzjoni tal-Artikolu 28(4) tar-Regolament (UE) 2019/942 (1), peress li l-Bord tal-Appell tal-ACER ma wettaqx eżami u kontroll fid-dettall tad-Deċiżjoni Nru 10/2019 tal-ACER. Din l-awtolimitazzjoni mhux iġġustifikata li allegatament saret mill-Bord tal-Appell tal-ACER kellha impatt dirett fuq id-dispożittiv tad-deċiżjoni kkontestata.
               
            
                  2.
               
               
                  It-tieni motiv ibbażat fuq żball imwettaq meta ġie preżunt li l-ACER ma kisritx il-prinċipju ta’ trasparenza sanċit fl-Artikolu 15 TFUE, fl-Artikolu 41 tal-Karta tad-Drittijiet Fundamentali tal-Unjoni Ewropea, fl-Artikolu 37(3) tar-Regolament (UE) 2017/459 (2) u fl-Artikolu 6(4) tar-Regolament (UE) 2019/942, minkejja li l-ACER 1) bidlet b’mod arbitrarju r-rekwiżiti li jirrigwardaw il-kriterji ta’ rekwiżiti tekniċi ta’ kwalità li għandhom jkunu ssodisfatti mill-offerti sottomessi u 2) għamlet l-għażla tar-repetizzjoni mill-bidu tal-proċeduri li wasslu għall-indikazzjoni tal-pjattaforma, mingħajr ma tat ġustifikazzjonijiet għal din il-bidla u għal din l-għażla.
               
            
                  3.
               
               
                  It-tielet motiv ibbażat fuq żball li twettaq meta ġie preżunt li l-ACER ma kinitx kisret il-prinċipju ta’ ugwaljanza fit-trattament billi stabbilixxiet b’mod arbitrarju r-rekwiżiti tal-istudju tal-każ tal-kompiti B(i) u B(ii) li ffavorixxa pjattaformi li ma kinux issodisfaw ir-rekwiżiti bażiċi fil-mument meta ġew sottomessi l-offerti.
               
            
                  4.
               
               
                  Ir-raba’ motiv ibbażat fuq żball imwettaq meta ġie preżunt li l-ACER ma kinitx kisret il-prinċipju ta’ trasparenza, sanċit fl-Artikolu 15 TFUE u fl-Artikolu 41(1) kif ukoll fl-Artikolu 41(2)(ċ) tal-Karta, billi aġixxiet b’mod arbitrarju u billi ma pprovdietx spjegazzjoni għar-rekwiżiti tal-istudju tal-każ li affettwaw il-preparazzjoni tal-offerti ppreżentati mill-pjattaformi ta’ prenotazzjoni ta’ kapaċità, qabel ma dawn l-offerti ġew sottomessi.
               
            
                  5.
               
               
                  Il-ħames motiv ibbażat fuq żball imwettaq meta ġie preżunt li d-Deċiżjoni 10/2019 tal-ACER kienet debitament immotivata u ma kinitx għadaqstant tikser manifestament l-Artikolu 296 TFUE kif ukoll l-Artikolu 41(2)(ċ) u l-Artikolu 47 tal-Karta, minkejja li l-ġustifikazzjoni ppreżentata fiha ma tippermettix ir-rikostruzzjoni tar-raġunament tal-ACER li wassal għall-għażla tal-pjattaforma RBP u tostakola b’mod kunsiderevoli l-kapaċità tar-rikorrenti li tikkontesta din id-deċiżjoni.
               
            
         (1)  Regolament (UE) 2019/942 tal-Parlament Ewropew u tal-Kunsill tal-5 ta’ Ġunju 2019 li jistabbilixxi Aġenzija tal-Unjoni Ewropea għall-Kooperazzjoni tar-Regolaturi tal-Enerġija.
      
         (2)  Regolament tal-Kummissjoni (UE) 2017/459 tas-16 ta’ Marzu 2017 li jistabbilixxi Kodiċi tan-Netwerk dwar il-Mekkaniżmi ta’ Allokazzjoni tal-Kapaċità fis-Sistemi ta’ Trażmissjoni tal-Gass u li jħassar ir-Regolament (UE) Nru 984/2013 (ĠU 2017, L 72, p. 1 sa 28).